Loopbaanskou spesiaal vir landboustudente | Maroela Media
'n Goeie plek vir landboumaatskappye om gegradueerdes te vind, is by AgriCAREERConnect, wat vanjaar vanaf 19 tot 21 Oktober aangebied word.
Dit is 'n eiesoortige virtuele landbouloopbaanskou en betrek ses universiteite wat landboufakulteite het. "Dit word aangebied met die doel om jongmense opgewonde oor die landboubedryf te maak, loopbaangeleenthede uit te lig en vir maatskappye die geleentheid te bied om wisselwerking met voor- en nagraadse studente te hê," sê Marianne van der Laarse, 'n organiseerder van AgriCAREERConnect en besturende lid van Agrijob.
Sy sê die landboubedryf het voortdurend uitdagings om gekwalifiseerde en ervare jongmense te vind, en tog vind pasgegradueerdes in landbou dit moeilik om 'n eerste werk of internskap te bekom.
"Gooi nou 'n pandemie soos Covid-19 in die pot, dan groei die uitdagings teen 'n onrusbarende tempo. Gelukkig is die landbou- en voedselbedryf bekend vir sy veerkragtigheid, maar die bedryf het nou meer as ooit talentvolle en vaardige jongmense nodig, met vars denke en energie. 'n Goeie begin is dus om gegradueerdes in diens te neem, deur onder meer internskappe en intreevlakposte."
Die sentrale tema is loopbane in die hele landbouwaardeketting en daar is drie hoofstrome wat oor die drie dae van die skou gedek sal word:
19 Oktober is die fokus op tuinboukunde/hortologie en agronomie/plantproduksie;
20 Oktober op diereproduksie/veekunde; en
21 Oktober op alle geïntegreerde dissiplines, bv. landbou-ekonomie, finansies, bemarking, handel, uitvoer, logistiek, voedsel en voedselveiligheid, ingenieurswese, bedryfstelsels, IT & databestuur.
Volgens Van der Laarse is maatskappye wel bewus van die tekort aan bepaalde vaardighede wanneer hulle kandidate werf, maar hulle maak steeds daarop staat dat hulle kan terugval op roofwerwing, wat gewoonlik meebring dat individue geteiken word wat by mededingende maatskappye werk.
"Dit kan maatskappye op lang termyn nadelig beïnvloed aangesien salarisse dikwels buitensporig hoog raak, en die werknemer dan 'n reputasie as 'n 'werkspringer' kry.
"Die sektore wat die ergste hierdeur geraak word, is plantproduksie en tuinbou, en maatskappye is voortdurend op soek na jong agronome en tuinboukundiges. Die oplossing hiervoor is vir maatskappye om hulle eie jong talent te ontwikkel, en die boompies te buig terwyl hulle nog jonk is.
"Dis juis waarom 'n geleentheid soos AgriCAREERConnect so belangrik is, want dit bring maatskappye, gegradueerdes en studente met mekaar in verbinding."
Al die maatskappyvideo's of -voorleggings vir vanjaar se loopbaanskou sal vir minstens 'n jaar op die AgriTV- digitale kanaal beskikbaar wees, wat baie waardevol vir voornemende studente sal wees.
Bywoning vir studente en lede van die publiek is gratis.
Vir meer inligting, programme en skakels na die onderskeie dae, besoek hulle webwerf.
Dis wonderlik, ek wens net dat daar mense is wat kinders kan help op skool met Landbouwetenskap, veral as die onderwyser nie heeltyd in die klas nie. Dis 'n bitter moeilike vak en die chemie vir die Gr 11's is grieks.